Na podlagi 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08-ZTFI-A, 69/08-ZZavar-E in 40/12-ZUJF; v nadaljevanju ZJU) Ministrstvo za infrastrukturo, Direkcija RS za infrastrukturo, Tržaška cesta 19, Ljubljana, objavlja javni natečaj za uradniško delovno mesto

**VIŠJI SVETOVALEC (šifra DM 464) v Sektorju za vzdrževanje, varstvo cest in prometno varnost**

Kandidati, ki se bodo prijavili na prosto uradniško delovno mesto, morajo izpolnjevati naslednje pogoje:

* najmanj visokošolsko strokovno izobraževanje (prejšnje)/visokošolska strokovna izobrazba (prejšnja) oziroma najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) oziroma najmanj visokošolsko univerzitetno izobraževanje (prva bolonjska stopnja) /visokošolska univerzitetna izobrazba (prva bolonjska stopnja);
* najmanj 4 leta delovnih izkušenj;
* opravljeno usposabljanje za imenovanje v naziv
* državljanstvo Republike Slovenije;
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev;
* zoper njih ne sme biti ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se upoštevajo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za eno tretjino, v primeru, da ima kandidat univerzitetno izobrazbo ali visoko strokovno s specializacijo oz. magisterijem znanosti (prejšnjim) ali magistrsko izobrazbo (druga bolonjska stopnja).

Za javne uslužbence, ki so opravili strokovni izpit za imenovanje v naziv skladno z določbami Zakona o javnih uslužbencih, in/ali so se udeležili priprav na strokovni izpit za imenovanje v naziv, se lahko šteje, da izpolnjujejo pogoj obveznega usposabljanja po 89. členu ZJU. V nasprotnem primeru bo izbrani kandidat moral opraviti obvezno usposabljanje najpozneje v enem letu od sklenitve pogodbe o zaposlitvi.

Naloge, ki se opravljajo na tem delovnem mestu:

* organiziranje medsebojnega sodelovanja in usklajevanja notranjih organizacijskih enot in sodelovanja z drugimi organi,
* sodelovanje pri oblikovanju sistemskih rešitev in drugih najzahtevnejših gradiv,
* samostojna priprava zahtevnih analiz, razvojnih projektov, informacij, poročil in drugih zahtevnih gradiv,
* koordiniranje dela zunanjih izvajalcev in usklajevanje pripravljenih gradiv z notranjimi organizacijskimi enotami,
* uvajanje novosti in ukrepov vezanih na prometno varnost,
* sodelovanje v mednarodnih organizacijah (WRA/PIARC in CEDR),
* izvajanje postopkov javnega naročanja za izvajanje gradnje, investicijskih vzdrževalnih del in vzdrževalnih del v javno korist na državnih cestah,
* naloge v zvezi z investicijami (vezano na področje ukrepov iz področja prometne varnosti) v državne ceste,
* naloge v zvezi s pripravo strokovnih podlag za tehnične predpise o projektiranju, gradnji in vzdrževanju javnih cest,
* samostojno opravljanje drugih zahtevnejših nalog.

Prednost pri izbiri bodo imeli kandidati:

* ki so sodelovali na mednarodnih projektih s področja prometne varnosti,
* ki so se izobraževali na nacionalnih ali mednarodnih izobraževanjih s področja prometne varnosti,
* ki imajo opravljen izpit za pooblaščenega inženirja prometa pri IZS,
* ki poznajo predpise na področju cestogradnje in prometne varnosti,
* ki imajo delovne izkušnje na področju tehničnega urejanja prometa in prometne varnosti,
* ki imajo delovne izkušnje pri pripravi ali pregledovanju projektne dokumentacije s področja prometa.

Strokovna usposobljenost kandidatov se bo presojala na podlagi priložene izjave o izpolnjevanju pogojev, na podlagi razgovora s kandidati oziroma s pomočjo morebitnih drugih metod preverjanja strokovne usposobljenosti kandidatov.

Prijava mora vsebovati:

1. pisno izjavo kandidata o izpolnjevanju pogoja glede zahtevane izobrazbe;
2. pisno izjavo kandidata o izpolnjevanju pogoja glede zahtevanih delovnih izkušenj na zahtevani ravni izobrazbe;
3. pisno izjavo kandidata o izpopolnjevanju pogoja znanja uradnega jezika;
4. pisno izjavo kandidata o opravljenem usposabljanju za imenovanje v naziv (če je usposabljanje opravil) oziroma pisno izjavo kandidanta o neopravljenem usposabljanju za imenovanje v naziv (če usposabljanja še ni opravil);
5. pisno izjavo kandidata:  
   - da je državljan Republike Slovenije  
   - da ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,  
   - da  zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
6. pisno izjavo, da za namen tega natečajnega postopka dovoljuje Direkciji RS za infrastrukturo pridobitev podatkov iz uradnih evidenc drugih organov (če kandidat to dovoljuje) oziroma pisno izjavo, da bo za namen tega natečajnega postopka podatke iz uradnih evidenc predložil sam (če kandidat ne dovoljuje, da podatke iz uradnih evidenc pridobi Direkcija RS za infrastrukturo).

**Prijava na prosto delovno mesto mora biti obvezno pripravljena na obrazcu »Vloga za zaposlitev«, ki je priloga tega javnega natečaja. Kandidat mora v obrazcu izpolniti vse rubrike ter priložiti tudi podpisano izjavo o izpolnjevanju pogojev.**

V izbirni postopek bodo v skladu z 21. členom Uredbe o postopku za zasedbo delovnega mesta v organih državne uprave in pravosodnih organih (Uradni list RS, št. 139/06 in 104/10) uvrščeni kandidati, ki izpolnjujejo natečajne pogoje.

Izbrani kandidat bo opravljal delo na uradniškem delovnem mestu višji svetovalec v nazivu višji svetovalec II z možnostjo napredovanja v višji svetovalec I. Z izbranim kandidatom bo sklenjeno delovno razmerje za nedoločen čas, s polnim delovnim časom. Izbrani kandidat bo delo opravljal v poslovnih prostorih Ministrstva za infrastrukturo, Direkcije RS za infrastrukture, Tržaška cesta19, 1000 Ljubljana.

Kandidati pošljejo prijavo (na priloženem obrazcu Vloga za zaposlitev) v zaprti ovojnici z označbo: "za prosto delovno mesto – VIŠJI SVETOVALEC (št. DM 464), na naslov: Direkcija RS za infrastrukturo, Tržaška cesta 19, 1000 Ljubljana. Rok za vlaganje prijav je 8 dni po objavi na osrednji spletni strani gov.si in spletni strani Zavoda RS za zaposlovanje. Za pisno obliko prijave se šteje tudi elektronska oblika, poslana na elektronski naslov: gp.drsi@gov.si pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni. Obvestilo o končanem postopku bo objavljeno na spletni strani Direkcija RS za infrastrukturo (http://www.di.gov.si/).

Informacije o izvedbi postopka daje ga. Brigita Oberžan, tel. (01) 478 80 17, informacije o delovnem področju pa ga. Karmen Praprotnik, tel. (01) 478 80 60, vsak delovni dan od 11.00 do 12.00 ure.

V besedilu javne objave uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

S posredovanjem vloge za zaposlitev kandidat jamči, da so osebni podatki, ki jih posreduje Direkciji RS za infrastrukturo, točni, ažurni in popolni.

Pri Direkciji RS za infrastrukturo spoštujemo pravico do zasebnosti, zato z osebnimi podatki kandidatov ravnamo odgovorno ter skladno s Splošno uredbo o varstvu podatkov (GDPR) in veljavnim Zakonom o varstvu osebnih podatkov. Informacije o obdelavi osebnih podatkov za področje iskalcev zaposlitve so dostopne na spletni povezavi (www.di.gov.si). Na željo kandidata lahko informacije o obdelavi osebnih podatkov posredujemo po pošti.

Priloge: - Vloga za zaposlitev